《次韵赵承之留别》
宋代·苏过

出处事莫并，昔谙今则疏。一从畏车冕，意遂甘泥涂。

种发日就白，衰颜宁再朱。壮心空万里，老病寄一区。

故人来蓬海，过门问樵苏。平生诗酒豪，醉倒扶吴姝。

忆昨试京兆，笑谈鼠盗无。鸡牛本同割，刀几无精粗。

去去南阳野，何以为君娱。三年方赤地，政成少踟蹰。

古为贤守多，方略想可图。民言或有酌，近数崔大夫。

惜哉事大谬，谁为焚丹书。

作者简介：（1072—1124）眉州眉山人，字叔党，号斜川居士。苏轼子。以荫任右承务郎。轼帅定武、谪岭南，唯过随行奉侍。徽宗建中靖国元年，轼卒，葬汝州郏城小峨眉山，遂家颍昌小斜川，因以为号。历监太原府税，知郾城县，晚年权通判中山府。能文，善书画，人称“小坡”。有《斜川集》。